b'\n_START_ARTICLE_\nStephen Smale\n_START_SECTION_\n\xc5\xbdivljenje in delo\n_START_PARAGRAPH_\nSmale je leta 1952 diplomiral na Univerzi Michigana v Ann Arborju. Tu je leta 1953 opravil magisterij in leta 1957 doktoriral._NEWLINE_Leta 1960 je re\xc5\xa1il problem v topologiji mnogoterosti, Poincar\xc3\xa9jevo domnevo iz leta 1904, ki odgovarja na vpra\xc5\xa1anje ali je n-sfera edina n-razse\xc5\xbena sklenjena mnogoterost z zna\xc4\x8dilnostjo, da se jo lahko, ne da bi se jo zapustilo, skr\xc4\x8di v to\xc4\x8dko in je pravilna v razse\xc5\xbenostih ve\xc4\x8djih in enakih od pet. Poincar\xc3\xa9 je postavil domnevo za n = 3. Smaleov dokaz je zgled, da se mnogoterosti obna\xc5\xa1ajo druga\xc4\x8de v razse\xc5\xbenostih od 5 navzgor. Njegova metoda pa ne deluje v razse\xc5\xbenostih 3 in 4. Leta 1981 je Michael Freedman nadaljeval njegove zamisli in delo Andrewa J. Cassona ter re\xc5\xa1il Poincar\xc3\xa9jevo domnevo za 4-sfere. Njegov rezultat je nastal kot poseben primer splo\xc5\xa1nej\xc5\xa1ega rezultata o 4-razse\xc5\xbenih mnogoterostih. Poincar\xc3\xa9jeva domneva za n = 3 je do leta 2003 ostajala nere\xc5\xa1ena, ko jo je pritdilno dokazal Perelman. Strokovnjaki so potrebovali kar nekaj mesecev, preden so odkrili napako v enem izmed poskusov re\xc5\xa1itve v za\xc4\x8detku leta 1986. Za re\xc5\xa1itev Poincar\xc3\xa9jeve domneve je Smale prejel Fieldsovo medaljo leta 1966 v Moskvi, Perelman pa leta 2006, vendar jo je odklonil._NEWLINE_Smale se je pozneje lotil dinami\xc4\x8dnih sistemov, ki so bili v tistem \xc4\x8dasu od Poincar\xc3\xa9jeve smrti zapostavljeni. Na tem podro\xc4\x8dju je prispeval pomembne prispevke in je za\xc4\x8drtal raziskovalni program, ki so ga izvedli mnogi drugi. Smaleova podkev je pomemben primer, ki je obrodil nove raziskave._NEWLINE_Smale je kasneje posplo\xc5\xa1il svoje zamisli v dokazu in izpeljal izrek o h-kobordizmu. Znan je tudi po svojem dokazu iz leta 1958 Smaleovega paradoksa, zavihanja sfere navzven brez pregibov. Smale velja za pomembnega raziskovalca na podro\xc4\x8dju diferencialne topologije._NEWLINE_Leta 1998 je naredil seznam 18 matemati\xc4\x8dnih problemov, ki bi jih re\xc5\xa1ili v 21. stoletju. Seznam je podoben znanemu Hilbertovemu seznamu problemov iz leta 1900. V bistvu Smaleov seznam vsebuje tudi nekaj izvirnih Hilbertovih problemov. Smaleovi problemi vklju\xc4\x8dujejo Jacobijevsko domnevo o polinomih z ve\xc4\x8d spremenljivkami iz leta 1939 in Riemannovo domnevo o porazdelitvah ni\xc4\x8del Riemannove funkcije \xce\xb6(s) iz leta 1859, ki sta \xc5\xa1e obe nere\xc5\xa1eni._NEWLINE_Smale se je politi\xc4\x8dno udejstvoval v razli\xc4\x8dnih gibanjih (np. v Gibanju svobode govora). Zaradi svojih dejavnosti se je zna\xc5\xa1el tudi na sodi\xc5\xa1\xc4\x8du.'